钦定古今图书集成/历象汇编/乾象典/第028卷 > 刘氏杂志 > 《论七政》
## 钦定古今图书集成/历象汇编/乾象典/第028卷 > 刘氏杂志 > 《论七政》

日轮大，月轮较小。日道近天在外，月道近人在内，故
日食既时，四面犹有光溢出，可见月轮小不能尽掩
日轮也。日月合朔时，月常在内，未有日在内者，故月
食日也。日月相望则日食月者，月虽资日光以圆于
望时，然微相参差则光圆，恰相冲射，则日反食之。如
点灯者，正当炉炭炎炽之尖所冲射，则灯反不然矣。
此历所谓“暗虚”，言月为日所暗，而非日之实体，暗之
乃日之虚冲耳。盖二曜各有所行之道，如二人各行
水陆之途，朔望则一人由陆者在桥上，一人由水者
在桥下，稍相先后亦不食，适相对当乃食矣。日行道
周天如循环，月行道亦周天如循环，两环相搭，有两
交处，一处谓之天首，一处谓之天尾，天尾为计，天首
为罗。至于木、火、土、金、水五星，不由日道，亦不由月道，
各自有道。木星八十三年而七周天，与日合者七十
六；火星七十九年而四十二周天，与日合者三十七；
土星五十九年而二周天，与日合者五十七。金、水二
星虽随日一年一周天，然金星八年而合于日者五；
水星四十六年而合于日者一百四十五，其迟速离
合，以宰万类之生成，司千代之起伏，俯视人寰，奚异
夫瓮蚋裈虱之聚散缘啮也，奈何欲以私意仰干之
哉。孛生于日月之行，迟速有常度，最迟之处即孛也，
故谓之月孛。孛六十二年而七周天，炁生于闰二十
八年，十闰而炁行一周天。炁孛皆有度数，无光象，故
与《罗计》同，谓之四馀。并七政为十一曜也。